Aký bude vianočný režim v nemocnici?
Nemocnica AGEL Komárno sa po mimoriadne namáhavých týždňoch v súvislosti s pandémiou koronavírusu postupne vracia do štandardnému režimu. Výrazne sa znížil počet zamestnancov aj pacientov, ktorým bol diagnostikovaný koronavírus covid-19. Obrovskému záujmu sa tešia aj dve mobilné odberové miesta. Len za minulý týždeň bolo otestovaných viac ako 2000 záujemcov. Nemocnica sa v týchto dňoch pripravuje aj na každoročný tzv. vianočný režim.
,,K dnešnému dňu evidujeme 13 covid pozitívnych zamestnancov, ďalší 2 sú v karanténe. Pacientov s koronavírusom máme 18, dvaja ďalší sú suspektní, stav jedného si vyžaduje napojenie na umelú pľúcnu ventiláciu," uviedol riaditeľ Nemocnice AGEL Komárno Miroslav Jaška. Odberové miesta na PCR testy a bezplatné antigénové testovanie minulý týždeň doslova praskali vo švíkoch. ,, V mobilnom odberovom mieste sme otestovali 407 záujemcov o PCR testy, z nich 41 bolo pozitívnych. Záujem o bezplatné antigénové testy prejavilo 1510 občanov, z nich 66 malo koronavírus. Otestovali sme aj 497 našich zamestnancov a všetkých pacientov u nás v nemocnici," zosumarizoval aktuálne štatistiky riaditeľ komárňanskej nemocnice.
Od budúceho týždňa Nemocnica AGEL Komárno prechádza na tzv. vianočný režim. ,,Našou snahou je, aby všetci pacienti, ktorým to zdravotný stav dovoľuje, mohli byť prepustení do trvalého, alebo dočasného domáceho liečenia. Stráviť najkrajšie sviatky v roku s blízkymi môže významne prispieť k zlepšeniu zdravotného stavu najmä po psychickej stránke," hovorí M. Jaška. Pre ostatných pacientov budú všetky oddelenia nemocnice fungovať, ale realizovať sa počas sviatkov bude len akútna zdravotná starostlivosť. Chirurgické aj interné oddelenie budú mať svoju činnosť redukovanú na jednu ošetrovaciu jednotku (na polovičnú kapacitu) a onkológia bude v dňoch 24. – 27. decembra štyri dni zatvorená.
Ohľadne záujmu o testovanie, mobilné odberové miesta budú v Nemocnici AGEL Komárno v prevádzke v pracovné dni od 8:00 do 16.00 hod. s výnimkou 23. a 31. decembra, kedy bude možné sa dať otestovať na PCR test len do 11.00 hod.
(Informácie poskytla Mgr. Martina Pavliková, Hovorkyňa skupiny AGEL SK)